
1. NOUL MODEL SUEDEZ

1.1. Trăsături specifice ale modelului suedez de societate

Modelul suedez de societate reprezintă un punct de referinţă care, de-a lungul a peste şapte decenii, a constituit o experienţă unică în Europa. Cu excepţia a două întreruperi (1976-1982 şi 1991-1994), timp de 70 de ani, în Suedia, guvernul social-democrat s-a aflat la conducerea ţării, consolidând ceea ce s-a numit “modelul suedez de societate”
 (vezi ANEXA). Teoreticienii au afirmat că la baza acestuia s-au aflat premise istorice, dar şi un model specific de guvernare, întemeiat pe un larg consens în jurul rolului “statului providenţă”
. În ultimii ani, multe ţări europene, inclusiv Suedia, au aplicat noi politici sociale, un pragmatism reformator, care au dus la convergenţa spre un “nou model”, diferit de modelul tradiţional. În acest amplu proces au avut loc privatizări ale unor segmente din sistemul de sănătate, învăţământ şi servicii, au fost modernizate structuri de stat, astfel încât să se realizeze o gestionare publică foarte eficientă. Prin acest tip de  guvernare s-a reuşit obţinerea sprijinului permanent a 40-50% din electoratul suedez, întreţinând, astfel, condiţia de “partid unic” a Partidului Social Democrat, într-o societate apreciată totuşi ca profund democratică. 

Mulţi teoreticieni au afirmat că explicaţia acestei situaţii specifice a fost legată de faptul că Partidul Social-Democrat a reuşit să fie în acord cu identitatea profundă a societăţii suedeze şi, în acelaşi timp, să reunească poporul suedez în jurul valorilor social-democrate. Longevitatea politică a guvernării social-democrate s-a dobândit prin menţinerea unei credibilităţi şi autorităţi care au permis realizarea unor reforme moderne, în acord cu procesul globalizării. Tradiţia istorică a dialogului social şi a consensului au contribuit în mod decisiv la funcţionarea acestui tip de guvernare. S-a apreciat că, spre deosebire de celelalte ţări europene, Suedia şi-a construit istoria pe pilonii colectivismului şi a unei relaţii speciale a societăţii cu statul. De-a lungul timpului, biserica, monarhia şi nobilimea nu şi-au impus violent controlul politic şi social, într-o ţară omogenă din punct de vedere religios, etnic şi social. Timp de cinci secole, religia lutherană a fost un factor important, promovând o cultură a muncii, a austerităţii şi seriozităţii. Această influenţă a marcat comportamentul politic şi social de astăzi, participarea activă la problemele comunităţii.

Mult timp Suedia a fost o ţară săracă ceea ce a antrenat o emigrare masivă spre Statele Unite. În ultimul secol şi jumătate, această ţară a înregistrat o evoluţie rapidă datorită sectorului industrial şi a inovaţiei promovate printr-un sistem ingenios de şcoli tehnice şi protecţie socială (constituit încă din 1910). Cheia socială a constituit-o acordul explicit între sindicate şi patronat care a permis evitarea conflictelor sociale, considerate dăunătoare prosperităţii societăţii. “Cea mai bună e starea de mijloc” este deviza suedeză care a dominat societatea şi a caracterizat  identitatea sa socială specifică, raportul dintre individ şi societate şi care a dus la obţinerea consensului. Majoritatea ţărilor nordice au manifestat întotdeauna o teamă de conflict şi s-au bazat pe decizia colectivă. Decizia prin consens reprezintă şi astăzi un reflex profesional, social şi politic al vieţii societăţii suedeze. Chiar şi în timpul campaniilor electorale, confruntările politice sunt scurte şi atenuate. Campaniile au o durată limitată, de două săptămâni. Semnificativ este faptul că, în Parlament, deputaţii sunt aşezaţi în funcţie de circumscripţiile electorale şi nu după orientarea politică (ca în celelalte democraţii parlamentare).

În viaţa socială a dominat sentimentul popular de a trăi egal, împreună cu grupul (lansat încă din anii ’20 de Per Albin Hansson), iar acest colectivism liber consimţit s-a bazat pe solidaritate, egalitate şi pe mijloacele de control ale autorităţilor. În acest context, comportamentul deviat şi frauda sunt aspru sancţionate de colectivitate.

Sistemul politic suedez s-a polarizat, în mod tradiţional, în jurul a două blocuri politice: dreapta (nonsocialist) şi stânga (socialist). În ultimele decenii, în Parlament au intrat trei curente politice: conservatorii, liberalii şi social-democraţii. Liberalii au fost susţinuţi de comercianţi, meşteşugarii din oraşe, dar şi de micii producători agricoli. Conservatorii au găsit baza electorală în ţărănime, burghezia industrială, funcţionarii publici, nobili şi armata. Social-democraţii au avut sprijinul electoral al sindicatelor şi al altor mişcări muncitoreşti
. În 1988, Partidul Verzilor a intrat în Parlament, iar în 1991 a apărut un partid protestatar de dreapta, Noua Democraţie.

În general, partidele politice suedeze au împărtăşit valorile ideologice ale spectrului politic stânga-dreapta clasic, linia principală de demarcaţie fiind între partidele socialiste (Partidul Social-Democrat, Partidul Stângii) şi cele nonsocialiste (Partidul Moderat, Partidul Liberal, de Centru şi democraţi-creştinii).

Blocul politic de stânga a pus permanent accentul pe redistribuirea resurselor naţionale, pe libertatea şi responsabilitatea într-o economie mai puţin reglementată. Viaţa politică suedeză a fost însă dominată nu atât de confruntare politică, cât de nevoia obţinerii consensului politic.

În general, partidele politice suedeze au fost organizaţii de masă, deşi manifestă în prezent o tendinţă de diminuare a numărului de membri (PSD-150.000, moderaţii-80.000). Un rol deosebit îl au însă organizaţiile cu caracter asociativ (în special cele religioase, cele de proprietari, coruri, cluburi sportive, centre de distracţie şi relaxare etc.).

Integrarea europeană a ţării a fost susţinută, în general, de partidele politice, nefiind obiectul unor confruntări deosebite. Semnificativ este faptul că partidele au pierdut din rolul lor anterior şi că a scăzut mult participarea electorală (80% în 2002, faţă de 86% în 1991).

Internaţionalizarea problemelor politice, creşterea imigraţiei şi mediatizarea politicii au reprezentat principalele noi provocări cu care se va confrunta sistemul politic suedez.  Momentul alegerilor legislative constituie un prilej de reflecţie asupra identităţii şi resurselor modelului de guvernare suedez. Pe scena politică actuală s-au înregistrat unele schimbări legate de transferuri importante de electorat, în interiorul dreptei şi stângii, ceea ce a dus la consolidarea centrului politic şi la posibilitatea realizării unei schimbări politice fundamentale.

1.2. Caracteristici actuale ale social-democraţiei suedeze

Identificarea sociologică a Partidului Social-Democrat a fost profundă şi durabilă, iar votul social-democrat era o tradiţie familială. Sindicatul suedez (LO), creat de Partidul Social-Democrat în 1889, cu aproape 2 milioane de membri, a susţinut permanent acest partid. El a contribuit la modernizarea şi transformarea economiei suedeze, beneficiind de o expertiză economică remarcabilă. Şi în prezent, prin intermediul sindicatului se restructurează munca, salariile, se negociază cu patronii. Puterea economică acumulată a sindicatului face posibilă organizarea unor greve lungi ce permit negocieri strânse. În acest context, sindicatele au avut un rol decisiv în câştigarea alegerilor de către social-democraţi. Sindicatul LO a avut relaţii cu alte sindicate (TCO, SACO etc.) care au susţinut, de obicei, tot Partidul Social-Democrat. Hegemonia socială şi ideologică a Partidului Social-Democrat s-a asociat şi cu o maşină perfecţionată a puterii şi a gestionării publice. În acest context, controlul politico-administrativ a fost considerat natural de majoritatea societăţii. Partidul Social-Democrat a fost apropiat şi de companiile puternice conduse uneori de foşti membrii ai acestui partid. Politicienii partidului sunt persoane profesioniste care nu au activat în alte domenii, nu au şcoli înalte sau sunt militanţi din familie (ex. Göran Persson este fiul unui ministru în guvern Olof Palme).

În ultimii opt ani, guvernul condus de Göran Persson a reuşit să îndeplinească obiectivul reducerii la jumătate a ratei şomajului, până în anul 2000 (9% în 1996), demonstrând că soluţiile social-democrate rămân viabile, în contextul globalizării. De-a lungul multor decenii, anchetele institutelor de sondare a opiniei publice
 au arătat faptul că social-democraţii au devansat constant celelalte formaţiuni politice, prin apropierea de oameni, prin preocuparea pentru categoriile sociale defavorizate, prin gestionarea eficientă a economiei şi a şomajului. În timpul campaniilor electorale, Partidul Social-Democrat a reuşit să abordeze temele aflate pe agenda electoratului suedez: şcoală, sănătate, protecţia copiilor, a persoanelor vârstnice, economia
. 

Din istoria politică a Partidului Social-Democrat se poate observa că acest partid nu s-a aliat decât târziu (1994, 1998) cu alte partide de stânga (Verzii sau Partidul Stângii), preferând sprijinul agrarienilor sau a altor partide de centru. Acest fapt demonstrează că el nu a fost numai polul unui câmp politic, ci şi un pol al vieţii politice suedeze. Cooperarea cu partidele de stânga a fost, mai ales, o consultare pe anume proiecte de lege, nefiind de fapt o “stângă pluralistă”.

Liderul actual al social-democraţilor, Göran Persson, a fost iniţial perceput ca un personaj auster, fără charismă, preocupat mai ales de finanţele publice. El a avut ca model pe Gunnar Stang (auster ministru de finanţe din anii ’60, preocupat de prosperitatea şi stabilitatea finanţelor publice). În timp, imaginea sa politică a evoluat, mai ales în timpul preşedinţiei Uniunii Europene (2001) când s-a angajat european şi a încercat să susţină moneda euro. Dialogul intens cu SUA şi cu Tony Blair, care l-a susţinut în campania electorală din 2002, au sporit imaginea de om politic de talie internaţională. 

Marea provocare a social-democraţilor va fi aceea de a încerca să conserve arhitectura “statului providenţă” fără a deveni un partid cu tendinţe conservatoare. Supravieţuirea sistemului susţinut de social-democraţi va depinde de eficacitatea acestui mod de funcţionare a statului şi de relaţia acestuia cu cetăţenii. Această “maşină publică” de protecţie eficientă s-a bazat pe un contract social tacit, îndelung verificat şi pe o legitimitate imensă. Singura problemă deschisă a fost aceea a eficacităţii “statului providenţă”, a schimbărilor produse în sistemul de învăţământ şi sănătate. Listele de aşteptare pentru operaţii sau serviciile medicale mai puţin performante au creat nemulţumiri în rândul populaţiei. Sistemul atât de puţin concurenţial de distribuţie a dus la o scădere a dimensiunii concurenţei şi la creşterea şomajului. Şomajul a constituit, de altfel, tema centrală a alegerilor legislative din septembrie 2006.

1.3. O opoziţie pluralistă în evoluţie

Pe scena politică suedeză, partidele de centru-dreapta au constituit o forţă politică pluralistă, dar care a manifestat nenumărate slăbiciuni structurale.

Partidul Moderat este urmaşul partidului conservator, creat în 1904. El reprezintă electoratul urban, având o influenţă scăzută în mediul rural (dominat mai ales de creştini-democraţi sau de Partidul de Centru). În campania electorală din 2002, liderul moderaţilor, Bo Lundgren, a centrat discursul electoral pe scăderea impozitelor, ceea ce a reprezentat o eroare fatală, atentând, indirect, la “statul providenţă”. Înfrângerea electorală din 2002 a dus la înlocuirea liderului său politic cu actualul lider, Fredrik Reinfeldt. Partidul Moderat a avut o clară orientare de dreapta care a  combinat tendinţe liberale şi conservatoare, promovând spiritul întreprinzător, consolidarea apărării ţării şi protejarea culturii suedeze. El a criticat politica social-democrată pentru faptul că a limitat, prin politica sa socială, libertatea individului şi resursele financiare. 

Partidul Liberal, creat în 1902, s-a caracterizat prin abordarea unei politici libertariene şi europene. Liderul său, Lars Leijonborg, a fost unul dintre cei mai activi lideri ai opoziţiei. Partidul Liberal a fost marele câştigător al alegerilor europene din 1999 şi a celor legislative din 2002. Doctrina sa liberală a pus accentul mai mult pe liberalismul social decât pe neoliberalism, susţinând imigrarea şi egalitatea între femei şi bărbaţi.

Partidul de Centru este urmaşul Partidului Agrarian, creat în 1910, constituit, iniţial, ca o largă mişcare populară a Suediei rurale. El a fost mult timp pivotul mişcării nonsocialiste, cu apogeul în anul 1973. În anul 1998, Partidul de Centru a încercat realizarea unei coaliţii de centru care a eşuat. Ulterior, liderul partidului, Mand Olofsson, s-a confruntat cu numeroase dificultăţi legate de identitatea politică şi de “electoratul ţintă”, specific partidului. 

Partidul Creştin Democrat a fost creat în 1964 şi a intrat în Parlament în 1991. Acest partid, condus de Alf Svensson, a promovat valorile morale ale bisericii suedeze, interesându-se de conţinutul programelor şcolare, de protecţia mediului şi a familiei. Totuşi, poziţia lor puţin flexibilă a izolat partidul de ansamblul societăţii. Partidul Creştin-Democrat este un partid centrist în ceea ce priveşte politica economică susţinută în ultimii ani. În rest, el a promovat o politică de dreapta ce apără etica creştină şi dimensiunea ei socială.

Formaţiunile politice nonsocialiste, de opoziţie, au avut poziţii foarte diferite în probleme importante privind Europa, valorile morale sau fiscalitatea. Din această cauză, nu au reprezentat o alternativă clară la guvernarea social-democrată. O altă problemă a fost aceea a desemnării unui lider unic al opoziţiei, tentativă care a eşuat în repetate rânduri. După plecarea guvernului de dreapta (1991-1994) condus de Carl Bildt, blocul politic de dreapta nu a mai reuşit să găsească un lider comparabil cu liderul social-democrat, Göran Persson. 

Cele trei alternanţe politice nonsocialiste (1976-1979; 1979-1982 şi 1991-1994) au fost caracterizate de mari dificultăţi în guvernare. În ultimii ani, unii politicieni tineri au încercat să reînnoiască discursul politic şi imaginea acestor partide, printr-o acţiune politică unită, prin noi propuneri politice care să nu ducă la rupturi radicale cu “statul providenţă” şi, mai ales, prin găsirea unui lider politic credibil. Tânărul şi charismaticul lider al opoziţiei, Fredrik Reinfeldt, a încercat această tentativă politică temerară de a uni opoziţia pentru a câştiga alegerile din 17 septembrie 2006.

1.4. Coordonate ale politicii externe suedeze

Timp de 175 de ani, Suedia a dus o politică externă de neangajare şi neparticipare la alianţe. În 1990, această politică a fost revizuită radical şi, în 1995, în urma unui referendum, Suedia a aderat la Uniunea Europeană. Participarea la procesul integrării europene şi politica activă în zona Mării Baltice au fost coordonatele esenţiale ale politicii externe actuale
.

În februarie 2002, guvernul social-democrat a elaborat, în acord cu celelalte partide, o nouă politică de securitate, adaptată la realitatea lumii contemporane, fără însă să participe la alianţe militare. Suedia s-a angajat în acţiuni desfăşurate de ONU şi în cele legate de dezarmare şi nonproliferarea armelor nucleare. În acest context, Suedia a promovat un sistem de schimburi comerciale multilateral şi deschis.

Un interes deosebit a fost acordat cooperării cu Rusia, mai ales în zona Mării Baltice. În acest context, Suedia a susţinut, după 1990, Estonia, Letonia şi Lituania, prin programe de cooperare care au dus la  rezultate deosebite. O altă coordonată fundamentală a politicii externe suedeze a fost cooperarea cu ţările în curs de dezvoltare pentru care Suedia acordă anual 0,7% din PIB. 

În cadrul Uniunii Europene, Suedia a susţinut puternic procesul extinderii, politicile sociale comunitare, cele de mediu şi cele legate de promovarea egalităţii şanselor. În 2003, printr-un referendum, a fost respinsă aderarea Suediei la sistemul monedei euro.

Suedia a sprijinit constituirea unor capacităţi civile şi militare de gestionare a crizelor şi de menţinere a păcii. Această ţară a promovat o politică specifică prin îmbinarea modelului democraţiei sociale participative cu o puternică susţinere a pieţei unice. La nivel european, Suedia a respins ideea creării unei Europe federale, pledând pentru o solidaritate între statele membre şi pentru consolidarea Consiliului Uniunii Europene
. De-a lungul timpului, în Suedia, toate deciziile importante legate de politica în cadrul Uniunii Europene au fost comunicate şi dezbătute public, ceea ce a permis obţinerea unui compromis la nivel naţional, mai ales cu partidele politice. Din această perspectivă, Suedia a criticat limitele democraţiei europene, promovând transparenţa şi procesul democratizării deciziilor. În cadrul acestor dezbateri, poziţiile s-au orientat în funcţie de spectrul politic, exprimând viziuni diferite despre structura şi capacitatea de dezvoltare a Uniunii Europene
. În dezbateri, un rol important l-au avut şi sindicatele care au susţinut aderarea la Uniunea Europeană, dar au avut rezerve faţă de moneda euro. Unii analişti au apreciat că această polarizare faţă de problemele europene a influenţat negativ dezvoltarea Suediei (spre deosebire de Finlanda care a valorificat pozitiv adoptarea euro). În Suedia, mediul de afaceri susţine moneda euro, în timp ce restul populaţiei este încă indecis
. Procesul deciziei politice referitoare la punerea în aplicare a politicilor comunitare a fost deschis şi s-a realizat în cadrul unor comisii publice la care au participat reprezentanţii guvernului şi ai celorlalte partide, precum şi mediile interesate, comunele, grupurile şi instituţiile ştiinţifice (ex. Comisia EU 96, Comisia Calmfors). Rapoartele lor au reprezentat punctul de plecare al propunerilor legislative ale guvernului şi al dezbaterilor din Parlament. În prezent, rolul Parlamentului în elaborarea şi aplicarea politicilor comunitare a crescut considerabil.

2. ALEGERILE LEGISLATIVE DIN 17 SEPTEMBRIE 2006

2.1. Contextul social-politic al desfăşurării alegerilor

Alegerile din 2002 au adus la putere un guvern social-democrat minoritar, sprijinit de Partidul Stângii şi Partidul Verzilor. Victoria social-democraţilor a dus la obţinerea celui de al treilea mandat consecutiv, dominat de dezbaterea adoptării monedei euro de către Suedia. Un rol deosebit în această decizie l-a avut principalul sindicat suedez (LO).

Obiectivul principal al guvernării a fost menţinerea şi creşterea participării pe piaţa muncii (73% în 2006) prin activizarea şi profesionalizarea forţei de muncă şi prin obţinerea consensului în legătură cu rolul muncii în creşterea economică. Măsuri speciale s-au luat pentru combaterea sărăciei, prin deschiderea pieţei muncii categoriilor defavorizate, prin măsuri deosebite luate pentru familiile monoparentale şi pentru protecţia familiei, în general.

În Suedia, dezbaterea asupra viitorului politicii sociale şi “economiei sociale” a fost deschisă încă din 1999. În mai 2003, guvernul social-democrat a prezentat strategia referitoare la “Răspunderea faţă de toţi cetăţenii, politica suedeză pentru dezvoltare durabilă”. Aceasta a reprezentat o politică coerentă pe termen lung, centrată pe protecţia mediului şi egalitatea  de şanse. Egalitatea şanselor a reprezentat o preocupare permanentă a administraţiei centrale şi locale, un rol deosebit având Direcţia pentru egalitatea şanselor din cadrul guvernului (creată încă din 1980), Avocatul poporului şi Consiliul pentru egalitatea şanselor (organ consultativ) din cadrul Ministerului pentru egalitatea şanselor
.

Primul ministru suedez, Göran Persson, a afirmat recent că, pe piaţa muncii, “schimbarea este rapidă şi dificilă”
. Mutaţiile structurale au impus schimbarea locului de muncă, reconversia profesională, finanţată de guvern pentru a avea, în 2006, o rată a şomajului de 4%. În anul 2005, au apărut 40.000 de noi întreprinderi, au fost construite 120.000 de locuinţe şi s-au creat 15.000 locuri de muncă în şcoli. În prezent, Suedia are o jumătate de milion de persoane cu vârsta de peste 80 de ani ceea ce reflectă sistemul performant de protecţie a persoanelor vârstnice şi înţelegerea faptului că “sănătatea este bunul cel mai preţios al fiinţei umane”, devenit deviză politică. În acest context, primul ministru a subliniat în faţa Parlamentului că “modelul suedez al protecţiei sociale va exista atâta timp cât noi, voi şi eu şi toţi ceilalţi, vom fi gata să îl susţinem şi să-l apărăm”.

În ultimii ani, guvernul suedez a continuat procesul reformelor structurale (început în  anii ‘50-’60 cu închiderea unor întreprinderi din industria textilă, navală etc). Marile fuziuni cu capitalul străin şi noua strategie economică au permis depăşirea crizei economice şi bugetare de la începutul anilor ’90, dar au produs şi schimbări fundamentale ale “statului bunăstării”. Prin rigoare bugetară s-a încercat restabilirea echilibrului financiar al ţării, astfel încât Suedia a beneficiat chiar de un excedent bugetar. Fiscalitatea indirectă a fost una dintre cele mai ridicate din Europa (ex. TVA, 20% în 2002 cu reducere de 12% pentru produse alimentare), dar taxa pe impozit din profitul întreprinderilor a fost una dintre cele mai reduse, la nivel european
. Guvernul social-democrat a fost preocupat, în mod deosebit, de modernizarea economiei în direcţia liberalizării şi retehnologizării.

Din 1990, învăţământul a fost descentralizat, oferind posibilitatea creării unor şcoli independente ce au propus şi soluţii pedagogice alternative. Sistemul de sănătate a fost, de asemenea, descentralizat, crescând rolul regiunilor. O mare parte a serviciilor de sănătate a fost privatizată.

În ultimul deceniu, imigraţia economică a crescut considerabil ceea ce a determinat profunde schimbări ale societăţii. Această mutaţie identitară a avut la bază transformarea societăţii suedeze dintr-o societate omogenă într-o societate multiculturală. 

Modelul suedez reprezintă, aşadar, rezultatul unei viziuni politice şi sociale comune, puternic întemeiate pe încrederea în “statul bunăstării generale”, combinată cu o doză de liberalism importantă, o restructurare a sistemului de protecţie socială şi o mare flexibilitate a pieţei muncii.

Alegerile legislative din 17 septembrie 2006 au constituit un moment important în evoluţia viitoare a modelului suedez.

2.2. Principalele teme ale campaniei electorale

În ultimele campanii electorale, principalele teme în dezbatere nu au fost cele legate de  viitorul “statului providenţă”, nici de problemele europene, ci de probleme concrete precum: disfuncţionalitatea sistemului public de sănătate, calitatea îngrijirii medicale, absenteismul la locul de muncă sau şomajul.

În ultima perioadă, o temă importantă de dezbatere a fost cea a imigraţiei economice, a lucrătorilor cu contract de muncă limitat sau a celor aflaţi în situaţie de inactivitate. Partidul liberal a susţinut acest demers, în timp ce social-democraţii s-au arătat prudenţi, mai ales datorită creşterii criminalităţii în rândul imigranţilor. Tematica a fost preluată cu succes de partidul populist de extremă dreapta, Noua Democraţie, care a reuşit progresiv să intre în consiliile municipale, în special în sudul ţării. Totuşi, la nivelul societăţii se menţine tendinţa respingerii acestor atitudini şi încrederii în capacitatea societăţii de a evita ascensiunea acestui partid. Realitatea însă a contrazis această presupoziţie, manifestându-se atitudini nostalgice de revenire la modelul anilor ’50: o Suedie neutră, independentă, în care trăieşte o populaţie nordică omogenă, beneficiind de un “stat providenţă” generos. Acest curent s-a extins datorită creşterii neliniştilor produse de  efectele globalizării şi relevă existenţa unui sentiment xenofob latent, prezent şi în alte ţări nordice (Danemarca, Norvegia). Discursul critic împotriva imigraţiei a deschis breşa pătrunderii acestor partide în sistemul politic suedez. 

În actuala campanie electorală, s-au confruntat două blocuri politice grupate în Coaliţia Stângii (condusă de Partidul Social-Democrat) şi Alianţa pentru Suedia (condusă de Partidul Moderat). 

Alianţa pentru Suedia (formată din Partidul Creştin-Democrat, Partidul de Centru, Partidul Poporului/Liberalii, Partidul Moderat) a fost prima alianţă nonsocialistă din istoria politică suedeză. În alegeri, Alianţa a prezentat un program comun, chiar dacă fiecare partid a avut şi propriul program. În campania electorală, Alianţa a promis crearea unui mediu favorabil pentru companii, ceea ce va duce la creşterea numărului de locuri de muncă. Partidul de Centru a propus chiar crearea unor contracte de muncă de lungă durată (26 de ani), provocând reacţia critică a Verzilor şi a Partidului Stângii care au avertizat asupra consecinţelor negative legate de promovarea tinerilor.

Partidul Moderat a optat pentru sprijinirea “statului providenţă” şi crearea a noi locuri de muncă. Liderul Partidului Moderat, Fredrik Reinfeldt, a “social-democratizat” programul electoral al formaţiunii sale, dar a menţionat şi măsuri legate de scăderea alocaţiilor de şomaj sau a timpului acordat căutării unui loc de muncă.

De cealaltă parte, Partidul Social-Democrat s-a aliat în campania electorală cu Partidul Stângii şi Partidul Mediului-Verzii, partide cu care ar urma să formeze guvernul, în caz de victorie. Partidul Social-Democrat a subliniat rezultatele deosebite ale guvernării anterioare (creşterea productivităţii cu 2,5%, creşterea anuală a PIB-ului cu 3%, o creştere economică în ultimul trimestru de 5,6% şi o inflaţie inferioară nivelului de 1%). Rata de impozitare a rămas în continuare de 51,4%, cea mai mare din Europa care a dus la constituirea celei mai egalitare societăţi a planetei
. S-a reamintit că, în ultimii ani, guvernul suedez a valorificat oportunităţile oferite de procesul globalizării, deschiderea pieţelor, ceea ce a dus la creşterea cu 7% a exporturilor.

Tema centrală a campaniei electorale a fost problema şomajului, deşi social-democraţii au negat existenţa unor dificultăţi majore. Ei au promis crearea, în 2006-2007, a 55.000 de noi locuri de muncă. Programul “Plus Jobs” a fost lansat de guvern pentru asigurarea unor locuri de muncă pe perioadă mai lungă (2 ani), dar au existat probleme legate de şomajul tinerilor.

În campania electorală, social-democraţii au promis creşterea subvenţiilor pentru persoanele beneficiare ale pensiilor de boală, a pensiilor şi alocarea unor fonduri sporite pentru ajutorul social la domiciliu. În acest timp, Partidul Social-Democrat a avertizat că schimbarea politică ar putea duce la creşterea şomajului, ar afecta persoanele care beneficiază de pensii de boală, ca urmare a aplicării “programului de tip american” promovat de opoziţie (în special de Partidul Moderat).

Sondajele de opinie au arătat că beneficiile actuale ale “statului providenţă” erau percepute de suedezi ca “naturale”, neaparţinând unei formaţiuni politice anume, mai ales datorită faptului că niciun partid important nu a pus  în discuţie, în mod fundamental, modelul suedez. În acest context, Partidul Social-Democrat a trebuit să convingă electoratul că este singurul partid capabil a garanta continuitatea acestui model. Totuşi, electoratul ar putea fi tentat să opteze pentru o schimbare care nu ar avea consecinţe dramatice. Capacitatea de înnoire a Partidului Social-Democrat s-a dovedit a fi limitată, şi astfel, uzura guvernului ar putea fi un handicap important. Un rol deosebit au avut şi comportamentul liderilor social-democraţi care au beneficiat de avantajele guvernării. În anul 2004, guvernul a fost aspru criticat pentru reacţia târzie avută faţă de cei 20.000 de suedezi care se aflau în regiunea afectată de tsunami, în Thailanda. Un semnal important a fost şi respingerea monedei euro, susţinută de guvern, prin referendum, în septembrie 2003. Dificultăţile guvernării, împreună cu Verzii şi Partidul de Stânga, au dus adesea la conflicte cu impact asupra opiniei publice. În dezbaterea televizată, social-democratul Göran Persson a atacat iniţiativa electorală propusă de Fredrik Reinfeldt de a reduce impozitele, întrucât aceasta ar însemna scăderea fondurilor bugetare destinate politicilor sociale. O altă temă amplu disputată a fost cea a şomajului, faţă de care cei doi rivali au avut opinii diferite
.

Înaintea alegerilor legislative, sondajele de opinie arătau o luptă electorală foarte strânsă, în timp ce peste 20% din electorat era încă indecis
. 

2.3 . Semnificaţia politică a rezultatelor alegerilor

La 17 septembrie 2005 s-au desfăşurat alegerile pentru desemnarea reprezentanţilor în Parlamentul unicameral suedez (Riksdag), dar şi a reprezentanţilor locali din 20 de comitete şi consilii municipale ale regatului. Cei 7 milioane de alegători au putut vota în cele 29 de circumscripţii electorale, conform sistemului electoral proporţional. Pentru a fi reprezentat în parlament, un partid politic trebuie să obţină 4% din voturi la nivel naţional sau 12% într-o circumscripţie electorală.

După 12 ani de guvernare social-democrată alegerile legislative din 17 septembrie 2006 au avut o miză importantă legată de posibilitatea schimbării majorităţii parlamentare. Lupta electorală foarte strânsă dintre cele două blocuri politice a determinat reaşezări ale sistemului politic suedez, astfel încât, pentru prima dată, a fost realizată o alianţă de centru-dreapta condusă de Partidul Moderat al lui Fredrik Reinfeldt. 

Primul ministru suedez, Göran Persson, a recunoscut înfrângerea stângii la alegerile legislative şi şi-a anunţat demisia de la conducerea Partidului Social-Democrat şi decizia ca o tânără generaţie de social-democraţi să constituie o opoziţie puternică şi constructivă.

În urma desfăşurării alegerilor legislative din 17 septembrie 2005, repartizarea mandatelor în Parlament este următoarea:

	Formaţiuni politice
	Procente
	Mandate
	Evoluţia numărului de mandate 2002/2006

	Partidul Social-Democrat (SAP)
	35,2
	130
	-14

	Partidul Moderat (M)
	26,1
	97
	+ 42

	Partidul de Centru (C)
	7,9
	29
	+ 7

	Partidul Liberal
	7,5
	28
	- 20

	Partidul Creştin-Democrat
	6,6
	24
	- 9

	Partidul de Stânga
	5,8
	22
	- 9

	Verzii
	5,2
	19
	+ 2

	Alţii
	5,7
	0
	-


Alegerile legislative din 17 septembrie 2006 au confirmat victoria istorică a Alianţei de centru-dreapta care, după 12 ani de guvernare continuă a social-democraţilor, reuşeşte să realizeze alternanţa la guvernare. Deşi scorul electoral a fost foarte apropiat (48,1% Alianţa, 46,2% social-democraţii), victoria obţinută este considerată “o lovitură politică de maestru”, mai ales datorită faptului că aceasta s-a datorat realizării, pentru prima dată în istoria politică suedeză, a unei coaliţii a forţelor politice de centru-dreapta.

Cele patru partide de centru-dreapta au obţinut 48,1% din voturi, în timp ce Partidul Social-Democrat, împreună cu aliaţii săi a obţinut 46,2% din voturi. Participarea la vot a fost de 81,7% (în creştere faţă de anul 2002). 

Unii analişti au considerat rezultatele alegerilor legislative ca un adevărat “seism politic” întrucât, în ultimii 74 de ani, 65 de ani au fost de guvernare social-democrată. Social-democraţii au înregistrat o înfrângere istorică, datorită uzurii guvernării şi acuzaţiilor de aroganţă şi autoritarism (scor 35,3%, cel mai mic scor electoral din 1914 şi până acum).

Partidul Moderaţilor, condus de viitorul prim-ministru al Suediei, Fredrik Reinfeldt, a înregistrat o creştere electorală spectaculoasă (10,9 puncte faţă de anul 2002).

Partidul liberal a înregistrat însă o scădere de 5,9 puncte datorită, mai ales, scandalului produs de spargerea codurilor de acces a bazei de date a social-democraţilor.

Partidele nonsocialiste suedeze au obţinut totuşi cel mai bun scor electoral din 1928 şi până în prezent
. Analiştii au afirmat că electoratul a fost atras de tinereţea, charisma şi noutatea aduse de noul lider al formaţiunilor de centru-dreapta, Fredrik Reinfeldt. Acesta a reuşit, în ultima parte a campaniei electorale, să schimbe programul electoral, renunţând la ideea reducerii cheltuielilor sociale. Această schimbare a fost percepută ca o intenţie de a nu schimba radical modelul suedez, ci de a-l face mai eficient, corectând abuzurile.

Liderul Partidului Noilor Moderaţi, Fredrik Reinfeldt, a declarat că “vrea să conducă Suedia ca reprezentant al tuturor suedezilor”
. 

Alianţa de centru dreapta a afirmat “că va pune ţara la lucru”, întrucât modelul suedez a dat semne de oboseală. În acest scop, s-a propus scăderea impozitelor, a indemnizaţiilor de şomaj de lungă durată, precum şi lansarea unor privatizări importante.

Liderul “noilor moderaţi” a propus susţinerea în continuare a sistemului suedez de protecţie socială, investiţii suplimentare în şcoală, sănătate şi îngrijirea persoanelor în vârstă. El a afirmat că statul a protejat bine populaţia, dar acest sistem trebuie restaurat, rezolvând problemele celor 1,5 milioane de suedezi excluşi de pe piaţa muncii care trăiesc din subvenţii publice (şomeri, bolnavi pe termen lung, lucrători aflaţi în reconversie sau formare profesională etc.).

Alianţa de centru-dreapta a anunţat că va iniţia programe de “a pune la muncă” o mare parte a celor neintegraţi pe piaţa muncii, creând, în mod deosebit, condiţii de afirmare tinerilor. 

ANEXA

Rezultatele alegerilor legislative în Suedia în perioada 1970-2002

	
	70
	73
	76
	79
	82
	85
	88
	91
	94
	98
	02

	Partidul Social-Democrat
	163
	156
	152
	154
	166
	159
	156
	138
	161
	131
	144

	Partidul de Stânga
	17
	19
	17
	20
	20
	19
	21
	16
	22
	43
	30

	Partidul Mediului-Verzii
	-
	-
	-
	-
	-
	-
	20
	-
	18
	16
	17

	Partidul de Centru
	71
	90
	86
	64
	56
	44
	42
	32
	27
	18
	22

	Partidul Liberal
	58
	34
	39
	38
	21
	51
	44
	33
	26
	17
	48

	Partidul Moderat
	41
	51
	55
	73
	96
	76
	66
	80
	80
	82
	55

	Partidul Creştin-Democrat
	-
	-
	-
	-
	-
	-
	-
	26
	15
	42
	33

	Noua Democraţie
	-
	-
	-
	-
	-
	-
	-
	25
	-
	-
	-

